Drie vas ná rooftog by Badplaas-polisiestasie | Maroela Media
Drie vas ná rooftog by Badplaas-polisiestasie
Verskeie persone wat glo betrokke was by die rooftog by die Badplaas-polisiestasie in Mpumalanga verlede maand, is aangekeer.
Kapt. Lloyd Ramovha, woordvoerder van die Valke, het gesê lede van die georganiseerde misdaadeenheid, die blitspatrollie en speurders het inligting opgevolg wat gelei het tot die inhegtenisnemings van drie verdagtes in die omgewing van Mbombela (Nelspruit).
Die polisie het beslag gelê op drie van die vuurwapens wat geroof is. Forensiese toetse sal gedoen word om te bepaal of die wapens ook in die uitvoering van ander misdade gebruik is.
"Die twee verdagtes wat in besit van die vuurwapens gevind is, is reeds positief met die rooftoneel verbind, terwyl die derde verdagte in hierdie stadium nog net ondervra word om sy rol te bepaal," het Ramovha gesê.
"Hulle verskyn Vrydag in die Calcutta-landdroshof op aanklag van gewapende roof en die besit van staatsvuurwapens."
Die inhegtenisnemings spruit voort uit 'n voorval in die vroeë oggendure van 12 September toe 'n man die hek van die polisiestasie genader en geskreeu het dat hy aangeval word en hulp benodig. Toe 'n ongewapende polisielid hom te hulp snel, het nog 'n rower te voorskyn gekom, vuurwapens op die polisielede gerig en hulle terug in die polisiestasie gedwing.
Daar het hulle die kluis se sleutels geëis en die twee handwapens, 'n R5-aanvalsgeweer en ammunisie gebuit voordat hulle op die vlug geslaan het.
Foto's: Honderde boere toon simpatie met plaasaanval-slagoffers
SAPD-lede gevonnis ná vals klag van rassisme
Is hierdie 'n blikkie in die toekoms vir wat sal gebeur indien Jan Publiek ontwapen sou word??? Kry dan maar wapens by die SAP om Jan Publiek te beroof/vermoor.
Die arrogansie spreek boedele
As n Oud Lid van die SAP skaam ek my dood maar dit was te wagte. Soos die beheer stelselmatig oorgegee is het die agteruitgang merkbaar agtetuit gegaan.